490 కోట్ల పన్నులను ఎగవేశారు
- 24 పేర్లను వెల్లడించిన ఆదాయపు పన్ను శాఖ
న్యూఢిల్లీ: భారీ మొత్తంలో సర్కారుకు పన్నులను ఎగవేసిన దాదాపు 24 మంది వ్యక్తులు/ సంస్థల పేర్లను ఆదాయపు పన్ను శాఖ అధికారులు వెల్లడించారు. 'నేమ్‌ అండ్‌ షేమ్‌' కార్యక్రమంలో భాగంగా 'లిస్ట్‌ ఆఫ్‌ డిఫాల్టర్స్‌ ఆఫ్‌ ఇన్‌కమ్‌ ట్యాక్స్‌ అండ్‌ కార్పొరేట్‌ ట్యాక్స్‌' టైటిల్‌తో ఈ పన్ను ఎగవేతదారుల పేర్లను సర్కారు జాతీయ దినపత్రికల్లో ప్రకటనల రూపంలో వెల్లడించింది. వీరు దాదాపు రూ.490కోట్ల మేర పన్నులు ఎగ్గొట్టినట్టుగా అందులో తెలిపింది. 'కోట్ల రూపాయల పన్ను ఎగ్గొట్టి అధికారులకు దొరక్కకుండా తప్పించుకుని తిరుగుతున్నారని ఐటీ శాఖ ఆ ప్రకటనలో పేర్కొంది. పన్ను ఎగవేతదారులు/సంస్థల పేర్లు, వారి భాగస్వాములు, డైరెక్టర్ల పేర్లు లేదా వారి పాన్‌ నంబర్లు లేదా ట్యాక్స్‌ డిడక్షన్‌ నంబర్‌(టీఏఎన్‌), వాళ్లు ఏయే సంవత్సరాల నుంచి ఎంతమేర పన్నులు ఎగ్గొట్టారు, వాళ్లు చివరి సారిగా ఇచ్చిన అడ్రస్‌ తదితర విషయాలను ఈ ప్రకటనలో ముద్రించారు. ఈ జాబితాలో పన్ను ఎగవేతదారులు ఎక్కువగా ఆహారపదార్థాల తయారీ రంగం, బులియన్‌ ట్రేడింగ్‌, సాఫ్ట్‌వేర్‌, రియల్‌ ఎస్టేట్‌ ఇతర రంగాలకు చెందినవారు ఉన్నారు. హైదరాబాద్‌, అహ్మదాబాద్‌, గువాహటి, విజయవాడ, నాసిక్‌, సూరత్‌, దిల్లీ, వడోదరా, కోల్‌కతాతో పాటు ఇతర ప్రాంతాలకు చెందిన 24 మంది రూ.490 కోట్ల మేర పన్నులు ఎగ్గొట్టినట్లు ఐటీ శాఖకు చెందిన సీనియర్‌ అధికారి వెల్లడించారు. ఎగవేతదారుల ఆచూకీ తెలిస్తే సమాచారం అందించాల్సిందిగా ఐటీ శాఖ ప్రకటన ద్వారా కోరింది.
మీ స్నేహితులకు రికమెండ్ చెయ్యండి